Diari Oficial de la Generalitat Valenciana


Sumari del DOGV 3769, del 12-06-2000 (2000/4604)

ORDRE de 5 de maig de 2000, de la Conselleria de Medi Ambient, per la qual s'estableix el règim de subvencions per a la realització d'auditories ambientals per ajuntaments i mancomunitats, universitats i altres ens públics en l'exercici 2000.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3769

Data del DOGV
:   12-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4604


Data del document
:   05-05-2000

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * ajuda pública
    * vigilància del medi ambient
    * administració local
    * suport econòmic
    * universitat
    * associació de municipis

ORDRE de 5 de maig de 2000, de la Conselleria de Medi Ambient, per la qual s'estableix el règim de subvencions per a la realització d'auditories ambientals per ajuntaments i mancomunitats, universitats i altres ens públics en l'exercici 2000. [2000/A4604]
  
La present convocatòria té com a objectiu incentivar l'aplicació, per part de l'administració local i dels ens públics, dels instruments que afavoreixen la transició cap a la sostenibilitat, entre els quals destaquen les estratègies locals de desenvolupament sostenible en el marc de l'Agenda 21 i els sistemes de gestió mediambiental.
  
D'una banda, les estratègies locals de desenvolupament sostenible constitueixen la resposta a la crida que la comunitat internacional va realitzar en la Conferència de Nacions Unides sobre Medi Ambient i Desenvolupament, celebrada en 1992 a Rio de Janeiro, per la qual es reconeix a les autoritats locals la importància del paper que poden jugar en l'adopció de nous models de desenvolupament que facen compatibles el benestar social i econòmic amb la protecció i millora del medi ambient local i global. Aquests nous models es basen en l'Agenda 21, un programa d'acció adoptat a Rio de Janeiro a favor de la sostenibilitat.
  
A Europa, un nombre creixent de pobles i ciutats s'estan adherint a la Carta d'Aalborg ?compromís adoptat en 1994 per a l'aplicació de l'Agenda 21 a escala local, fruit de la Primera Conferència Europea sobre Ciutats Sostenibles- i s'estan integrant així mateix en la Campanya Europea de Ciutats Sostenibles. Prova de la importància que aquest moviment va adquirint és la presència de mil representants d'autoritats locals en la Segona Conferència Europea sobre Ciutats Sostenibles, celebrada a Lisboa en 1996.
  
D'altra banda, la implantació del Sistema Comunitari d'Ecogestió i Ecoauditoria s'enquadra en el marc del Reglament 1.836/1993, del Consell, de 29 de juny (DOCE núm. L 168, de 10.07.93), que preveu l'adhesió de les empreses industrials a un sistema comunitari de gestió i auditories ambientals. La proposta de nou reglament del Consell (DOCE C 400, de 22.12.98) considera que el Sistema d'Ecogestió i Ecoauditoria ha d'estar obert a totes les organitzacions amb implicacions ambientals significatives, entre les quals destaquen els ajuntaments i mancomunitats, les universitats i altres ens públics.
  
En virtut de tot açò, fent ús de les atribucions que em confereix l'article 35 de la Llei 5/1983, de Govern Valencià, així com l'article 47 de la Llei d'Hisenda Pública de la Generalitat Valenciana, aprovada per decret legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2000 la concessió de subvencions als ajuntaments i mancomunitats de la Comunitat Valenciana per al disseny, desenvolupament o execució d'estratègies locals de desenvolupament sostenible en el marc de l'Agenda 21.
  
Així mateix, es convoca per a l'exercici 2000 la concessió de subvencions per a la implantació en universitats i altres ens públics de la Comunitat Valenciana de sistemes de gestió mediambiental d'acord amb el Reglament CEE 1.836/1993, del Consell, de 29 de juny.
  
Segon
  
Aprovar les bases per les quals es regirà la present convocatòria de subvencions i que figuren com a annex a aquesta ordre.
  
Tercer
  
L'import global màxim de les ajudes ascendeix a 39.263.563 de pessetes (120.049,50 euros), a càrrec de l'aplicació pressupostària 08.01.337.29.3, línia de codi comptable 2938, dels pressupostos de la Generalitat Valenciana per al 2000.
  
D'aquest import global, es destinaran a cada un dels programes recollits en l'annex de la present ordre les següents quantitats:
  
a) Programa de subvencions als ajuntaments i mancomunitats per a estratègies locals de sostenibilitat en el marc de l'Agenda 21: 78.375.025 de pessetes (89.998,89 euros).
  
b) Programa de subvencions a les universitats i altres ens públics per a la implantació de sistemes de gestió mediambiental d'acord amb el Reglament comunitari 1.836/1993, del Consell, de 29 de juny: 5.000.000 de pessetes (30.050,61 euros).
  
En cas d'increment de l'import global màxim destinat a aquestes ajudes, es publicarà en el Diari Oficial de la Generalitat Valenciana la quantia de l'increment i el total final disponible per al present exercici pressupostari.
  
Quart
  
El termini de presentació de sol·licituds per a la present convocatòria serà d'un mes a partir de l'entrada en vigor de la present ordre.
  
Cinqué
  
En tot allò no regulat per aquesta ordre, se seguirà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desenvolupament i execució del que es disposa en aquesta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi podrà interposar un recurs contenciós administratiu en el termini de dos mesos a comptar de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició davant l'autoritat que dicta l'acte, en el termini d'un mes des de l'endemà de la seua publicació, d'acord amb el que es disposa en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 5 de maig de 2000
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases que regulen la convocatòria de subvencions
  
per a la realització d'auditories ambientals per ajuntaments i mancomunitats, universitats i altres ens públics
  
en l'exercici 2000
  
a. Programa de Subvencions als Ajuntaments i Mancomunitats per a Estratègies Locals de Sostenibilitat en el marc de l'Agenda 21
  
a.1 Objecte
  
És objecte del present programa de subvencions el disseny, el desenvolupament o l'execució d'estratègies locals de sostenibilitat en el marc de l'Agenda 21, per ajuntaments i mancomunitats de la Comunitat Valenciana.
  
L'agenda local 21 constitueix un procés d'ajust permanent dels factors que conformen el model de desenvolupament local als principis de la sostenibilitat, basat en la responsabilitat compartida, la participació social i el consens.
  
a.2 Entitats beneficiàries
  
Podran ser beneficiaris d'aquestes subvencions els ajuntaments i mancomunitats de la Comunitat Valenciana.
  
a.3 Actuacions subvencionables
  
Es podran concedir ajudes per a qualsevol de les actuacions de disseny, desenvolupament o execució de les estratègies locals de sostenibilitat o agenda local 21 resumides en una de les fases descrites a continuació, realitzades des de l'1 de gener de 2000.
  
No es podrà sol·licitar subvenció per a accions que han sigut subvencionades en la convocatòria precedent.
  
Les actuacions per a les quals se sol·licita subvenció hauran d'estar finalitzades com a molt tard el 15 d'octubre de 2000.
  
Fases d'elaboració de l'agenda local 21:
  
- Fase I: planificació del procés i avaluació prèvia
  
Aquesta fase inclou l'adopció, per la corporació local, del compromís d'emprendre i desenvolupar una estratègia local de sostenibilitat o agenda local 21, que encamine la comunitat local cap a la implantació d'un model de desenvolupament viable a llarg termini, harmonitzant el desenvolupament socioeconòmic amb la protecció del medi ambient.
  
Aquest compromís, necessari en la fase d'inici del procés, haurà de ser adoptat per acord plenari, que es concretarà en la necessària adhesió de l'entitat local a la Carta d'Aalborg.
  
S'establirà la forma en què s'organitzarà l'administració local per a pilotar el procés d'agenda 21 local.
  
En aquesta primera fase es fixaran també els mecanismes de participació social en l'elaboració i desenvolupament de l'agenda 21 local. Es constituirà un fòrum en què estaran representats tots els interessos locals: institucions locals, ciutadans, associacions, empresaris dels diferents sectors d'activitat, i tots altres grups representatius.
  
Aquest fòrum dirigirà l'avaluació prèvia de la situació ambiental de l'entitat local. Aquesta avaluació prèvia ha de permetre establir un diagnòstic precís i integrat de l'entitat local, des de diferents perspectives: el medi natural, el patrimoni cultural i històric, els fluxos d'energia i materials (aigua, residus, emissions contaminants), soroll, usos del sòl, demografia, territori i urbanisme, activitats productives, recursos per a la gestió ambiental del municipi, i qualsevol altre aspecte que permeta definir la conformació actual de l'entitat local i la seua relació amb el medi ambient.
  
A partir de l'avaluació prèvia i a través del fòrum de representació social, s'identificaran els problemes prioritaris a abordar i s'establiran els objectius a assolir a favor de la sostenibilitat en l'entitat local.
  
Aquests objectius s'han de traduir en indicadors que permeten anar avaluant, al llarg del temps, l'evolució de l'entitat local cap a la sostenibilitat.
  
- Fase II: pla d'acció ambiental
  
Com a resultat dels treballs anteriors, es crearan i aprovaran els programes d'acció necessaris per a arribar als objectius establits. Aquests programes configuren el pla d'acció ambiental de l'entitat local.
  
Els programes inclouran almenys les accions concretes, els recursos normatius, econòmics i humans necessaris, els agents implicats, els terminis d'execució i els indicadors elegits per a avaluar els progrés assolit. Així mateix, els programes inclouran els instruments necessaris per a processar i comunicar la informació.
  
El pla d'acció ambiental, integrat pels diferents programes d'acció, serà aprovat pel fòrum, sotmés a consulta pública i, després de la incorporació de les modificacions pertinents, aprovat per l'òrgan competent de la corporació local.
  
- Fase III: execució i seguiment del pla d'acció ambiental
  
Aquesta fase consisteix en l'execució dels programes que configuren el pla d'acció ambiental i en el seguiment del seu desenvolupament, a través d'avaluacions que condueixen a un ajust continu del pla.
  
El seguiment del pla inclou l'avaluació del grau d'aplicació de les accions, la revisió dels indicadors, l'avaluació del grau d'implicació dels agents econòmics i socials, i la incorporació de millores en els programes d'acció.
  
a.4 Quantia màxima de les subvencions
  
Les ajudes podran concedir-se fins a un màxim del 80% dels costos subvencionables del projecte recollits en la base següent, llevat de les despeses generals que se subvencionaran en un màxim del 20%, tot això sense perjudici del que es disposa en la base c.2, apartat 2.
  
a.5 Despeses subvencionables
  
Són les següents:
  
- Despeses de contractació de serveis externs d'assessorament i consultoria directament imputables al desenvolupament de les actuacions subvencionables.
  
- Despeses de personal contractat específicament per a la realització de les actuacions proposades.
  
- Despeses de formació específica en el procés d'agenda 21 local del personal propi directament implicat en el desenvolupament de l'actuació proposada.
  
- Inversions en programari i aplicacions informàtiques necessàriament vinculades al desenvolupament de l'actuació, així com els serveis informàtics externs contractats per a la seua posada en funcionament i manteniment.
  
- Despeses externes contractades per a disseny i edició de materials de divulgació directament relacionades amb les actuacions subvencionables.
  
- Despeses de publicitat i comunicació directament relacionades amb les actuacions subvencionables.
  
- Despeses d'inscripció i assistència a jornades i congressos relacionats amb el procés d'agenda local 21.
  
No podran ser objecte d'aquest subvenció les despeses d'adquisició de material inventariable, les despeses d'adquisició de maquinari i material consumible d'informàtica, ni les de reparació, construcció, reforma, equipaments i altres qualsevol que constituïsquen inversions reals o de caràcter permanent.
  
a.6 Sol·licituds i documentació
  
1. Els ajuntaments i mancomunitats que opten a la subvenció hauran de dirigir la sol·licitud a la Direcció General d'Educació i Qualitat Ambiental de la Conselleria de Medi Ambient. Les sol·licituds podran presentar-se al Registre General de la Conselleria de Medi Ambient, al carrer de Francesc Cubells, número 7, de València, així com als serveis territorial d'aquesta Conselleria, situats a Alacant (carrer de Churruca, 29), Castelló de la Plana (avinguda dels Germans Bou, 47) i València (carrer de Gregori Gea, 27) o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. La sol·licitud, subscrita per l'alcalde/essa president/ta de l'ajuntament o, si és el cas, el president/ta de la mancomunitat, o persona en qui deleguen, acreditant en aquest cas la delegació, es formalitzarà en l'imprés de sol·licitud normalitzat 27420, en què s'inclou el detall de despeses i subvenció sol·licitada per conceptes, i quadre de nivell de desenvolupament de les fases, i caldrà adjuntar-hi la següent documentació, sense menyscapte de la documentació que puga demanar la Conselleria de Medi Ambient:
  
- Certificat de l'acord adoptat pel ple o la comissió de govern, quan acredite tenir aquest facultat delegada, pel qual es ratifique la sol·licitud formulada pel president de l'entitat, així com el compromís de realització de l'estratègia de sostenibilitat o del projecte objecte de l'ajuda.
  
- Memòria descriptiva de l'estratègia de sostenibilitat que es compromet a desenvolupar l'ajuntament o mancomunitat sol·licitant.
  
- Còpia compulsada de l'adhesió de l'ajuntament o mancomunitat a la Carta d'Aalborg i acreditació de la remissió d'aquella, junt amb l'acord plenari d'adhesió, a la Campanya de Ciutats Europees Sostenibles.
  
- Memòria descriptiva del projecte a desenvolupar en el període de vigència de la subvenció, incloent-hi almenys els següents apartats: objectius, metodologia, agents institucionals i socials implicats, cronograma d'actuacions, recursos materials i humans necessaris per a cada actuació.
  
- Perspectives de continuació del procés que queden obertes una vegada acabat el període de subvenció.
  
- Trajectòria de l'ajuntament o mancomunitat en l'àmbit de la gestió ambiental i de polítiques a favor de la sostenibilitat.
  
- Declaració, si és el cas, de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, pel mateix concepte, segons l'imprés 27915.
  
- Imprés d'alta de tercers per a pagaments de la Generalitat Valenciana degudament omplit i segellat per l'entitat bancària corresponent, segons l'imprés 27541.
  
3. L'admissió a tràmit d'una sol·licitud de subvenció no generarà cap compromís de concessió.
  
a.7 Criteris de valoració de les sol·licituds
  
En la valoració de les sol·licituds se seguiran el criteris següents, de conformitat amb el següent ordre de prioritat:
  
- Qualitat de la proposta presentada en funció del major o menor desenvolupament de cada actuació.
  
- Perspectives de continuïtat del procés una vegada finalitzat el període de subvenció.
  
- Activitats realitzades d'intercanvi d'experiències amb altres entitats locals europees en relació amb el procés agenda local 21.
  
- Trajectòria de l'ajuntament o mancomunitat en el desenvolupament de polítiques concordes amb el desenvolupament sostenible i en l'àmbit de la gestió ambiental.
  
a.8 Procediment de pagament de la subvenció
  
1. Per al cobrament de la subvenció, l'entitat beneficiària haurà de presentar, en el termini fixat en la resolució de concessió, la corresponent sol·licitud de cobrament dirigida a la Direcció General d'Educació o Qualitat Ambiental, segons l'imprés 27260 que s'adjunta a la present ordre, subscrita pel president de la corporació o persona en qui delegue, acreditant en aquest cas la delegació, i acompanyada de la següent documentació:
  
- Còpies compulsades de les factures corresponents a les despeses efectuades en el desenvolupament de l'activitat, adjuntant-hi una còpia compulsada del corresponent document de pagament degudament fiscalitzat per l'interventor de la corporació local.
  
- En aquelles activitats en què es requerisca contractar personal s'adjuntarà una còpia compulsada del contracte i certificat del secretari de l'ajuntament o mancomunitat en què s'acredite la dedicació exclusiva al projecte subvencionat del personal contractat, així com el cost d'aquesta contractació fins a la data límit de realització de les actuacions recollida en la base a.3.
  
- Informe final del projecte subvencionat, que inclou almenys els següents apartats: objectius, actuacions realitzades, metodologia, agents institucionals i socials implicats, recursos materials i humans utilitzats, períodes d'execució de les actuacions, participants i destinataris d'aquestes, línies proposades per a la continuïtat del projecte.
  
- Detall de despeses definitives per concepte, segons l'imprés 27023, apartat B.
  
- Documentació elaborada en el disseny, desenvolupament o execució del pla d'acció ambiental i mostra dels materials divulgatius elaborats, si és el cas.
  
2. En qualsevol cas, únicament es pagarà la totalitat de la subvenció reconeguda si el cost subvencionable del projecte, indicat en la corresponent notificació, ha sigut justificat íntegrament; si no és així, només es pagarà la part de la subvenció proporcional als justificants de despesa aportats.
  
b. Programa de subvencions a les universitats i altres ens públics per a la implantació de sistemes de gestió mediambiental d'acord amb el Reglament comunitari 1.836/1993, del Consell, de 29 de juny
  
b.1 Objecte
  
És objecte d'aquest programa la realització per les universitats i altres ens públics, d'avaluacions mediambientals i implantació d'un sistema de gestió mediambiental d'acord amb el Reglament comunitari 1.836/1993, del Consell, de 29 de juny.
  
b.2 Entitats beneficiàries
  
Podran ser beneficiaris d'aquestes subvencions les universitats i altres ens públics de la Comunitat Valenciana que realitzen en un o diversos centres o unitats les actuacions descrites en la base b.4.
  
b.3 Requisit previ
  
Perquè un centre o unitat siga objecte d'implantació del sistema de gestió mediambiental, caldrà adoptar una política mediambiental conforme als requisits de l'annex I del reglament comunitari, la qual, a més de recollir el compliment de la normativa ambiental, haurà d'incloure compromisos de millora contínua i raonable de l'actuació mediambiental, a fi de reduir l'impacte de les activitats sobre el medi ambient fins a nivells corresponents a l'aplicació de tecnologia adequada i econòmicament viable.
  
La política mediambiental l'adoptarà el màxim nivell directiu, mitjançant un document escrit.
  
b.4 Actuacions subvencionables
  
Podran ser objecte d'ajuda les actuacions que es descriuen a continuació, realitzades des de l'1 de gener de 2000, en un o diversos dels centres o unitats.
  
No es podrà sol·licitar subvenció per a accions que han sigut subvencionades en la convocatòria precedent.
  
Les actuacions per a les quals se sol·licite subvenció hauran d'estar finalitzades com a data límit el 15 d'octubre de 2000.
  
- Actuació 1: avaluació ambiental inicial.
  
Anàlisi preliminar integrat de les interaccions entre les activitats que es desenvolupen en el centre o unitat i el medi ambient. L'avaluació dels impactes ambientals de les activitats inclourà, almenys, els següents aspectes:
  
- Avaluació i formes de control i prevenció de les repercussions de l'activitat sobre els diferents factors ambientals.
  
- Gestió de l'energia, formes d'estalvi i criteris d'elecció de fonts energètiques.
  
- Gestió de l'aigua, formes d'estalvi i criteris d'elecció dels materials i equips utilitzats.
  
- Gestió de residus. Mesures per a la minimització, valorització i eliminació.
  
- Soroll dins i fora del centre o unitat. Mesures d'avaluació, control i reducció.
  
- Pràctiques ambientals i resultats d'aquestes per part de contractistes, subcontractistes i proveïdors.
  
- Prevenció i reducció dels vessaments accidentals al medi ambient.
  
- Procediments urgents en cas d'accidents ambientals.
  
- Informació i formació del personal en temes ambientals.
  
- Informació als usuaris externs en temes ambientals.
  
- Actuació 2: programa ambiental. Disseny i aplicació d'un sistema de gestió mediambiental.
  
Basant-se en els resultats de l'avaluació ambiental, es dissenyarà i aplicarà un programa ambiental per al centre o unitat. Aquest programa, degudament transcrit documentalment, tindrà per objecte el compliment dels objectius recollits en la política mediambiental tendents a la millora contínua de la relació ambiental.
  
El programa comprendrà una descripció dels objectius específics i de les actuacions que asseguren la millora de la relació mediambiental en el centre o unitat, incloent-hi els terminis d'execució d'aquestes actuacions.
  
S'entendrà per sistema de gestió mediambiental, d'acord amb el reglament comunitari, aquella part del sistema general de gestió que comprén l'estructura organitzativa, les responsabilitats, les pràctiques, els procediments, els processos i els recursos necessaris per a executar la política mediambiental.
  
El sistema de gestió mediambiental s'haurà de dissenyar, aplicar i mantenir de manera que es garantisca la realització de les funcions definides en l'annex I del reglament comunitari relatives a:
  
- La fixació, revisió periòdica i, si escau, modificació de la política, objectius i programes ambientals pel màxim nivell directiu.
  
- La definició i documentació de la responsabilitat, l'autoritat i les interrelacions del personal que gestiona, executa i controla els treballs que afecten el medi ambient.
  
- El nomenament d'un representant de gestió amb autoritat i responsabilitat per a vetlar per l'aplicació i el manteniment del sistema de gestió.
  
- La comunicació i la formació del personal, a través de la determinació de les necessitats de formació i de la realització d'activitats formatives adequades, dirigides a tots els membres del personal la tasca dels quals tinga un efecte apreciable sobre el medi ambient, així com de procediments per a rebre, documentar i contestar les comunicacions internes i externes relatives a la gestió i a les consideracions ambientals.
  
- L'elaboració d'un registre d'efectes ambientals significatius i el manteniment de procediments per a registrar tots els requisits legals, reglamentaris i normatius relatius als aspectes ambientals de les activitats desenvolupades.
  
- L'establiment de procediments de control operatiu relatius a:
  
- Les funcions, activitats i processos que afecten el medi ambient;
  
- La verificació del compliment dels requisits establits per al centre o unitat, així com de l'elaboració i manteniment del registre dels resultats;
  
- Les mesures correctores en cas d'incompliment de la política, els objectius o les normes ambientals;
  
- El registre de la documentació de gestió ambiental;
  
- La gestió, aplicació i revisió d'un programa sistemàtic i periòdic d'auditories ambientals.
  
- Actuació 3: validació de la declaració mediambiental.
  
Podrà ser objecte de subvenció la validació de la primera declaració mediambiental realitzada després de la implantació del sistema de gestió mediambiental.
  
Aquesta validació serà realitzada per un verificador acreditat independent del centre o unitat, el qual validarà la declaració mediambiental després de la comprovació que la política, els programes, el sistema de gestió, els procediments d'avaluació, les auditories i la declaració mediambientals compleixen els requisits fixats en el Reglament (CEE) número 1.836/1993, de 29 de juny.
  
b.5 Quantia màxima de les subvencions
  
Les ajudes podran concedir-se fins a un màxim del 80% dels costos subvencionables del projecte recollits en la base següent, llevat de les despeses generals que se subvencionaran en un màxim del 20%, tot això sense perjudici del que es disposa en la base c.2, apartat 2.
  
b.6 Despeses subvencionables
  
- Despeses de contractació de serveis externs d'assessorament i consultoria directament imputables al desenvolupament de les actuacions subvencionables.
  
- Despeses corresponents al personal propi directament implicat en la realització de l'actuació, amb un límit del 20% del cost total de l'actuació. S'entén per personal propi directament implicat en la realització de l'actuació el personal que gestiona i controla els treballs relatius a la implantació del sistema, i al representant de gestió designat per a l'aplicació i el manteniment del sistema de gestió.
  
- Despeses de formació relativa a la implantació de sistemes de gestió mediambiental conforme al reglament comunitari del personal directament implicat en el desenvolupament de les actuacions proposades.
  
- Despeses externes contractades per a disseny i edició de materials de divulgació de la documentació elaborada en la implantació del sistema.
  
- Despeses d'inscripció en jornades i seminaris relacionats amb els sistemes de gestió mediambiental d'acord amb el reglament comunitari.
  
En el cas que l'actuació subvencionada siga la validació de la declaració mediambiental, seran despeses subvencionables les corresponents a la validació d'aquesta declaració per verificador acreditat.
  
No podran ser objecte d'aquesta subvenció les despeses d'adquisició de material inventariable, les despeses d'adquisició d'aplicacions i equips informàtics ni material consumible d'informàtic, ni les de reparació, construcció, reforma, equipaments i altres qualsevol que constituïsquen inversions reals o de caràcter permanent.
  
b.7 Sol·licituds i documentació
  
1. Les universitats i altres ens públics que opten a la subvenció hauran de dirigir la sol·licitud a la Direcció General d'Educació i Qualitat Ambiental de la Conselleria de Medi Ambient. Les sol·licituds podran presentar-se en el Registre General de la Conselleria de Medi Ambient, al carrer de Francesc Cubells, número 7, de València, així com als serveis territorials d'aquesta Conselleria, situats a Alacant (carrer de Churruca, 29), Castelló de la Plana (avinguda dels Germans Bou, 47) i València (carrer de Gregori Gea, 27) o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. La sol·licitud, subscrita per la persona representant de l'ens públic, rector o rectora de la universitat o persones en qui deleguen, acreditant en aquest cas la delegació, es formalitzaran en l'imprés de sol·licitud normalitzat 27357, en què s'inclou el detall de despeses i subvenció sol·licitada per conceptes, i el quadre de nivell de desenvolupament de les actuacions per centre o unitat, i caldrà adjuntar-hi la següent documentació, sense menyscapte de la documentació que puga demanar la Conselleria de Medi Ambient:
  
- Document relatiu a la política mediambiental adoptada al més alt nivell directiu, en què es reculla el compliment de tots els requisits normatius sobre medi ambient i el compromís de millora contínua i raonable de l'actuació mediambiental. Aquest document es presentarà quan se sol·licite subvenció per a la realització de l'actuació 1 i quan, si se sol·licita per a altres actuacions, s'haja revisat i modificat la política mediambiental.
  
- Memòria descriptiva de la proposta adoptada per la universitat o ens públic, amb referència als centres o unitats en què es proposa aplicar el sistema.
  
- Projecte d'actuacions a desenvolupar en el període de vigència de la subvenció, distingint-hi, si és el cas, els diferents centres o unitats.
  
- Declaració, si és el cas, de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, pel mateix concepte, segons l'imprés 27276.
  
- Imprés d'alta de tercers per a pagaments de la Generalitat Valenciana degudament omplit i segellat per l'entitat bancària corresponent, segons l'imprés 27220.
  
3. L'admissió a tràmit d'una sol·licitud de subvenció no generarà cap compromís de concessió.
  
b.8 Criteris de valoració de les sol·licituds
  
En la valoració de les sol·licituds se seguiran el següents criteris, d'acord amb el següent ordre de prioritat:
  
- Qualitat de la proposta presentada atenent el major o menor desenvolupament de l'actuació.
  
- Perspectives de continuïtat del procés una vegada finalitzat el període de subvenció.
  
- Trajectòria de l'entitat en l'àmbit de la gestió ambiental.
  
b.9 Procediment de pagament de la subvenció
  
1. Per al cobrament de la subvenció, l'entitat beneficiària haurà de presentar, en el termini fixat en la resolució de concessió, la corresponent sol·licitud de cobrament segons l'imprés normalitzat 27323 que s'adjunta a la present ordre, dirigida a la Direcció General d'Educació i Qualitat Ambiental, subscrita per la persona representant de l'ens públic, rector o rectora de la universitat o persones en qui deleguen, acreditant en aquest cas la delegació. La sol·licitud anirà acompanyada de la següent documentació:
  
- Documentació que acredite la realització de l'actuació subvencionada.
  
- Actuació 1: avaluació ambiental o síntesi d'aquesta.
  
- Actuació 2: síntesi dels treballs realitzats per a la implantació del sistema de gestió mediambiental, incloent-hi una relació de tots els documents relatius al sistema. La Conselleria de Medi Ambient podrà, en qualsevol moment, efectuar les comprovacions necessàries per a verificar la realització de les actuacions o demanar documentació complementària.
  
- Actuació 3: original de la declaració mediambiental validada, per a compulsar-la.
  
- Detall de despeses definitives per conceptes, omplir en l'imprés 27278, apartat C.
  
- Justificació de les despeses efectuades: còpies compulsades de les factures corresponents a les despeses efectuades en el desenvolupament de l'activitat, adjuntant-hi una còpia compulsada del corresponent document de pagament degudament fiscalitzat. Per a les despeses de personal, un certificat exprés del responsable del departament de recursos humans, adjuntant-hi el detall de les hores de dedicació, la quantia corresponent a cada una dels participants en l'actuació i, en el cas de personal becari, una còpia del contracte o resolució d'adjudicació de les beques.
  
- Informe final del projecte subvencionat, que incloga almenys els següents apartats: objectius, actuacions realitzades, metodologia, agents implicats, recursos materials i humans utilitzats, períodes d'execució de les actuacions, participants i destinataris d'aquestes, línies proposades per a la continuïtat del projecte.
  
2. En qualsevol cas, únicament es pagarà la totalitat de la subvenció reconeguda si el cost subvencionable del projecte, indicat en la corresponent notificació, ha sigut justificat íntegrament; si no és així, només es pagarà la part de la subvenció proporcional als justificants de despesa aportats.
  
c. Bases comunes
  
c.1 Esmena de les sol·licituds
  
Si la Direcció General d'Educació i Qualitat Ambiental adverteix en la sol·licitud presentada l'existència d'algun defecte o inexactitud, ho comunicarà a l'entitat sol·licitant, i li concedirà un termini de 10 dies perquè faça l'esmena. Transcorregut aquest termini sense haver fet l'esmena, es considerarà que el sol·licitant ha desistit de la seua petició.
  
c.2 Valoració i tràmit
  
1. La valoració de les propostes serà realitzada, d'acord amb els criteris de valoració establits per a cada programa, per una comissió d'avaluació, presidida per la directora general d'Educació i Qualitat Ambiental i composta per la secretària general administrativa o persona en qui delegue, que actuarà com a secretària de la comissió, la cap del Servei de Planificació i Promoció de l'Educació Ambiental i un tècnic del Servei de Planificació i Promoció de l'Educació Ambiental, tots ells de la Conselleria de Medi Ambient.
  
2. La comissió proposarà la subvenció a concedir a cada beneficiari per aplicació dels percentatges màxims establits en les bases a.4 i b.5. En el supòsit que la quantia global de les subvencions sol·licitades per a cada un dels programes de subvenció és superior al crèdit destinat a cada un d'ells segons l'article tercer de la present ordre, la quantia a percebre per cada sol·licitant es reduirà proporcionalment aplicant els coeficients necessaris per a respectar aquest límit, tenint en compte que el crèdit romanent d'un programa podrà ser transferit a l'altre programa.
  
3. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda corresponent a cada beneficiari, amb la indicació dels percentatges aplicats per a determinar-los i, si és el cas, els coeficients de reducció proporcional aplicats per a respectar el límit de la consignació pressupostària.
  
4. Mitjançant una resolució del conseller es publicarà en el Diari Oficial de la Generalitat Valenciana la relació de beneficiaris, la quantia subvencionable i l'import de l'ajuda concedida a cada un d'ells, així com el termini o data límit per a la presentació de les sol·licituds de cobrament i documentació justificativa de les subvencions concedides.
  
5. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de tres mesos comptats des de la data d'acabament del termini de presentació de sol·licituds. Transcorregut aquest termini sense que hi haja recaigut resolució, s'entendrà desestimada la sol·licitud de concessió d'ajuda en el termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
6. En cas que els sol·licitants hagueren percebut o tingueren reconegudes, d'altres administracions o d'altres ens públics o privats, alguna altra subvenció pel mateix concepte, l'import total de les ajudes acumulades no podrà superar el cost total de l'activitat desenvolupada.
  
c.3 Obligacions dels beneficiaris
  
Els beneficiaris de les subvencions hauran de:
  
1. Trobar-se en situació que legitima la concessió.
  
2. Complir amb els requisits i condicions que comporta la concessió de l'ajuda.
  
3. Facilitar les comprovacions encaminades a garantir la correcta realització de l'actuació subvencionada.
  
4. Sotmetre's a les actuacions de control financer que correspon a la Intervenció General en relació amb les subvencions i ajudes concedides.
  
5. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.